Mandag aften blev den 350 ton tunge kontravægt monteret på jernbanebroen over Limfjorden.

Monteringen af den store kontravægt blev forsinket mandag, da nogle af de såkaldte mellemlægsplader, som skal samle og forlænge støttebenene, som kontravægten skulle monteres på, var for store. Derfor måtte et lokalt smedefirma mandag fremstille nogle tyndere plader. Flydekranen Samson skulle have fragtet kontravægten over til jernbanebroen allerede om formiddagen, men sejlturen, som tager godt en times tid, blev altså forsinket. I stedet begyndte kontravægtens rejse klokken 18.10. Klokken 18.30 blev klappen på Limfjordsbroen hævet, så Samson kunne sejle det sidste stykke hen til jernbanebroen. Ved 19.30 tiden var kontravægten nået frem til jernbanebroen, hvor TV2/NORDs reporter, Anne Christensen, befandt sig. Se vores indslag om den monterede broklap ved at klikke på play ikonet øverst.